Peter Have (M), 2026-01-16:
Tak for det, formand.
Tak til forsvarsministeren for redegørelsen.
Vi står i et mere utrygt Europa.
Vi har brug for et forsvar, der kan løfte opgaverne – et forsvar, som befolkningen kan spejle sig i og have tillid til.
Derfor er vi i Moderaterne meget tilfredse med, at der blev indført fuld ligestilling i værnepligten i 2025.
Som redegørelsen beskriver, er formålet at styrke Forsvarets mulighed for at tiltrække de dygtigste og mest motiverede unge uanset køn.
Det støtter Moderaterne helhjertet.
Pligten til at værne om landet bør i udgangspunktet gælde alle.
Det er en smuk tanke, der understreger, at vi ikke blot er isolerede individer, men borgere i et samfund, hvor vi har et fælles ansvar for at passe på hinanden.
Redegørelsen viser, at andelen af kvindelige værnepligtige er steget markant over tid – cirka 10 procentpoint over 10 år – og at kvinder i de seneste 5 år i gennemsnit har udgjort ca. 24 pct. af den samlede værnepligtsstyrke.
Vi er altså godt i gang, og potentialet er der, og Forsvaret skal blive ved med at arbejde målrettet med rammer og kultur.
Som nogle af de øvrige ordførere har jeg også selv været i Forsvaret.
Jeg skal ikke begynde at fortælle, hvad jeg har ladet dér, men blot sige, at jeg har været der.
Det var en periode, hvor jeg i høj grad som ung mand blev formet.
Jeg indgik i fællesskaber og skabte venskaber for livet, og jeg lærte at se ud over samfundsskel og økonomiske forskelle og fandt i stedet et fællesskab med dengang godt nok primært mænd fra hele landet.
Det var baseret på solidaritet, gensidig respekt samt en fælles vision om, at der her var noget, der var større end os selv.
Om du er fra Brande, Bellinge eller Birkerød, om du er mand eller kvinde, så skal Forsvaret repræsentere det folk, det forsvarer, for vi har brug for alle, der vil bidrage.
Vores forsvar skal afspejle det mangfoldige samfund, vi er en del af.
Ligestilling i værnepligten sender et stærkt signal om, at både mænd og kvinder har ansvar for at forsvare Danmark og bidrage til samfundets sikkerhed.
Det handler også om at følge med tiden og tilpasse Forsvaret til de forskellige færdigheder interesser, som vores samfund rummer, og som kan bidrage til at styrke vores forsvar.
Ved at åbne op for værnepligten for kvinder udvides rekrutteringsgrundlaget, hvilket kan tiltrække og motivere de bedste og mest egnede kandidater til en karriere i Forsvaret.
Vores nordiske naboer er et eksempel på lande, der har haft succes med kvindelig værnepligtig.
De har oplevet en forbedring i forsvarsberedskabet samt en øget rekruttering af diversitet.
Deres erfaringer viser, at inddragelsen af kvinder i værnepligten også er en strategisk fordel for både Forsvaret og samfundet.
Derudover har vi også brug for dem, hvis kompetence ikke nødvendigvis ligger i det fysiske.
Et moderne forsvar har brug for mere end rå fysik.
Jo, jo, soldaten i felten, han skal kunne det fysiske, men vores sikkerhed afhænger også af teknologi i forhold til cyberkrig, data, logistik, droner, kommunikation og ledelse.
Bl.a. mangler der kvinder i ledelseslaget.
Det skal vi tage alvorligt, for ledelsesrepræsentation betyder noget for kulturen.
Det er ikke den krænkede, der skal flytte sig; det er dem, der krænker og undergraver fællesskabet, der skal ud.
Hvis Forsvaret skal være et sted, hvor flere både mænd og kvinder har lyst til at gøre tjeneste, skal man kunne gøre sin pligt uden at betale en personlig pris.
Overordnet set
støtter vi retningen.
Tak for ordet.